Abenida Padre Burgos

Ang Abenida Padre Burgos () ay isang mahalagang lansangan ng Maynila, ang kabisera ng Pilipinas, na may labing-apat na linya at haba na 1.5 kilometro (0.93 milya). Nasa pusod ng lungsod ang lansangan na nagbibigay-daan patungo ng ilang mga mahahalagang lansangan tulad ng Abenida Taft, Abenida Rizal, Bulebar Roxas, at Bulebar Quezon. Nagbibigay rin ito ng daan patungong Gusaling Panlungsod ng Maynila, Liwasang Rizal, at Intramuros.

Nagsisimula ito sa katimugang dalampasigan ng Ilog Pasig sa may Liwasang Bonifacio, kung saan nagtatagpo ang mga tulay ng MacArthur (patungong Abenida Rizal), Jones (patungong Daang Quintin Paredes/Binondo), at Quezon (patungong Quiapo at Bulebar Quezon/Espanya). Pagdaan sa harapan ng Munisipyo, hahati sa dalawa ang Abenida Padre Burgos–Abenida Taft (sa pamamagitan ng Lagusang Lagusnilad, patungong Ermita, Malate, at Pasay) at Ekstensyong Padre Burgos (patungong Bulebar Roxas sa kanluran, kung saan ito nagtatapos).

Itinakdang bahagi ng Daang Palibot Blg. 1 (C-1) ang bahagi ng abenida mula Kalye Pananalapi (Finance Drive) hanggang Bulebar Roxas. Isa ring bahagi ng sistema ng lansangang bayan sa Pilipinas ang abenida: ang bahaging mula Tulay ng Quezon hanggang Abenida Taft ay itinakdang bahagi ng N170, habang bahagi naman ng N150 ang nalalabing bahagi ng abenida patungong Bulebar Roxas.

Hinango ang pangalan ng lansangan mula kay Jose Burgos, isa sa mga tatlong paring martir (na tinaguriang GOMBURZA). Ang bahaging C-1/N150 ng lansangan ay dating tinawag na Calle Bagumbayan.

Tingnan din
 Liwasang Rizal
 Maynila

Mga sanggunian

Padre Burgos Avenue